b'\n_START_ARTICLE_\nVera Albreht\n_START_SECTION_\n\xc5\xbdivljenje\n_START_PARAGRAPH_\nVera Albreht se je rodila v znani dru\xc5\xbeini Kessler, pri kateri so se zbirali takratni pomembni kulturniki, med drugimi tudi Ivan Cankar in Oton \xc5\xbdupan\xc4\x8di\xc4\x8d. Njena mati Marija Kessler je bila po rodu Nemka, kakor tudi vse sorodstvo po njeni strani, o\xc4\x8de pa Slovenec. V o\xc4\x8deh sorodnikov so veljali za manjvredne, bilo je imenitno, \xc4\x8de si bil Nemec, kajti Slovenci so zanje bili hlapci in su\xc5\xbenji. _NEWLINE_Vera Albreht je odra\xc5\xa1\xc4\x8dala v mestu, na de\xc5\xbeelo je s svojimi sestrami odhajala le na po\xc4\x8ditnice k svojemu stricu._NEWLINE_Kot \xc5\xa1tudentka je \xc5\xbeivela na Dunaju, kjer je \xc5\xa1tudirala na eksportni akademiji, a je ni dokon\xc4\x8dala zaradi 1. svetovne vojne._NEWLINE_Leta 1919 se je poro\xc4\x8dila s Franom Albrehtom, pesnikom, pripovednikom in publicistom._NEWLINE_Med obema svetovnima vojnama je dejavno sodelovala pri \xc5\xbeenskem gibanju, v mednarodni Ligi za mir in svobodo idr. _NEWLINE_Med narodnoosvobodilnim bojem je bila ve\xc4\x8dkrat zaprta. 6. januarja 1944 je bila celo internirana v koncentracijsko tabori\xc5\xa1\xc4\x8de v Ravensbr\xc3\xbccku, v Nem\xc4\x8diji. Po 2. svetovni vojni (osvoboditvi) se je preselila v Ljubljano. Tam je Vera Albreht delovala kot publicistka in pri PEN-u._NEWLINE_Umrla je leta 1971, stara 76 let, v Ljubljani.\n_START_SECTION_\nDelo\n_START_PARAGRAPH_\nSvoje \xc4\x8dlanke, prozo, pesmi (zlasti za mladino) je objavljala po revijah in \xc4\x8dasopisih (Novi rod, \xc5\xbdenski svet, Zvon\xc4\x8dek idr.). Po 2. svetovni vojni je izdala ve\xc4\x8d zbirk mladinske poezije in proze, prete\xc5\xbeno tradicionalnega tipa._NEWLINE_Veliko njenih ugank je objavljenih v razli\xc4\x8dnih zbirkah, kot so: Slovenske uganke, \xc5\xa0estdeset ugank, Uganke o \xc5\xbeivalih idr._NEWLINE_Literaturi za otroke je ostala zvesta vse \xc5\xbeivljenje, kajti objavila je dvanajst pesni\xc5\xa1kih in tri prozne zbirke. Najve\xc4\x8dkrat je bila ponatisnjena Lupinica. Otrokom in mladim pa je namenila tudi svoje mladostne spomine Neko\xc4\x8d pod Gorjanci._NEWLINE_Vera Albreht je znana tudi po prevajanju, iz nem\xc5\xa1\xc4\x8dine v sloven\xc5\xa1\xc4\x8dino, iz hrva\xc5\xa1\xc4\x8dine in srb\xc5\xa1\xc4\x8dine v sloven\xc5\xa1\xc4\x8dino.'